Ημιαυτοματοποιημένα συστήματα ανταλλαγής πληροφοριών υγείας
Authors: Εμμανουήλ Δημήτριος 
Published: September 2021

1. Το θέμα αυτής της ερευνητικής Διδακτορικής Διατριβής είναι ο «Εννοιολογικός Σχεδιασμός και Ανάπτυξη του Ημιαυτοματοποιημένου Συστήματος υποδοχής και παροχής πληροφοριών Υγείας σε σταθερά προκαθορισμένα σημεία Υγειονομικής Εξυπηρέτησης Πολιτών». Πρόκειται για τα «Ημιαυτοματοποιημένα Συστήματα Ανταλλαγής Πληροφοριών Υγείας». 2. Ο πρωταρχικός στόχος της έρευνας είναι η βελτίωση των υπηρεσιών υγείας προς τους πολίτες μέσω της χρήσης ενός τέτοιου συστήματος. Ο στόχος μπορεί να επιτευχθεί μέσω μιας έξυπνης σχεδίασης και σωστής ανάπτυξης, χρησιμοποιώντας σύγχρονες φυσικές και τεχνολογικές μεθόδους για την έγκαιρη και ακριβή ανταλλαγή πληροφοριών υγείας. Το προτεινόμενο σύστημα μπορεί να χρησιμοποιηθεί από τους Πολίτες και από τις υπηρεσίες υγείας, με έμφαση στην πρωτοβάθμια περίθαλψη. Το υλικό για την έρευνα αυτή βασίζεται στην υπάρχουσα βιβλιογραφία και τεχνογνωσία καθώς και τη χρήση των μηχανών αναζήτησης και μετα-αναζήτησης δεδομένων και πληροφοριών συν το κατάλληλο λογισμικό και ερωτηματολόγια τα οποία αναπτύχθηκαν αναλόγως.Όσον αφορά τη μεθοδολογία που ακολουθήθηκε, εστιάσαμε στην τυχαία δειγματοληπτική έρευνα πεδίου καθώς και την επιστημονική επεξεργασία των συλλεγομένων στοιχείων, την ανάλυσή τους, την παρουσίαση των αποτελεσμάτων και την ανάπτυξη των συνεπαγομένων προτάσεων. Το πακέτο IBM SPSS Statistics 21 χρησιμοποιήθηκε για την ανάλυση των δεδομένων. 3. Σχετικά με το ερευνητικό τμήμα της διατριβής, αναφέρουμε ότι έχουμε ολοκληρώσει την συλλογή δεδομένων από διακόσιους εβδομήντα δύο (272) Πολίτες και ένδεκα (11) Δήμους μεγάλων πόλεων της ελληνικής επικράτειας, που δέχτηκαν να συμμετάσχουν σε αυτή την πρόκληση. Έτσι, πήραν μέρος σε αυτήν την συγκεκριμένη έρευνα. Εδώ, έχουμε ήδη προσφέρει το ακόλουθο πακέτο: ηλεκτρονικά ή προ-εκτυπωμένα ερωτηματολόγια προσφέρθηκαν στους Πολίτες – έτοιμα να συμπληρωθούν - ενώ την ίδια στιγμή εστάλησαν επιστολές σε όλους τους Δημάρχους που γράφτηκαν σωστά και κατάλληλα, συμπεριλαμβανομένων των λεπτομερειών του προτεινόμενου συστήματος. Τα κυριότερα αποτελέσματα αυτής της προσπάθειας όσον αφορά τους Πολίτες, ήταν : α. Oι Πολίτες με ποσοστό 54% θέλουν το προτεινόμενο σύστημα να είναι συνδεδεμένο με όλους τους προταθέντες (στο ερωτηματολόγιό μας) Φορείς, δηλαδή με όλες τις δομές Υγείας που υπάρχουν στο Δήμο τους, τον ίδιο το Δήμο και τον ασφαλιστικό τους φορέα. β. Ένα ποσοστό 53% θα ήθελε ούτως ή άλλως την καταχώρηση του ιατρικού ιστορικού του. γ. Oι πολίτες προτιμούν πλήρη πληροφόρηση και εξυπηρέτηση κατά 66% από το νέο ηλεκτρονικό σύστημα εξυπηρέτησής τους. Ειδικά για την επιθυμία κλεισίματος ενός ιατρικού ή διαγνωστικού ραντεβού σε ιατρό ή ιατρικό εργαστήριο αντίστοιχα, το ποσοστό των υποψηφίων χρηστών ξεπερνά το 70%. δ. Αν κάποιος θελήσει να εξυπηρετήσει όλους τους Πολίτες μέσω Δημοτικών καταστημάτων και Φαρμακείων, τότε το συνολικό ποσοστό ικανοποίησης των επιθυμιών των υποψηφίων χρηστών όπως αυτοί εκφράστηκαν στο ερωτηματολόγιο που συμπλήρωσαν, ανεβαίνει στο 57%. ε. Η πλειοψηφία των ερωτηθέντων (63,6%) επιθυμεί η πρόσβαση στα μηχανήματα ηλεκτρονικής εξυπηρέτησης Υγείας να γίνεται από όλους ανεξαιρέτως. στ. Ένα ποσοστό 86% θα ήθελε να χρησιμοποιήσει το νέο σύστημα «όποτε το χρειαζόταν». ζ. Περισσότεροι από τους μισούς Πολίτες δέχονται ότι πρέπει να καταβάλλουν κάποιο ποσό ως αντίτιμο για τη χρήση του συστήματος. η. Οι Πολίτες επιθυμούν κατά ποσοστό 81% την ανταποδοτική χρήση του νέου ηλεκτρονικού συστήματος εξυπηρέτησης. θ. Με ποσοστό 92% οι Πολίτες που ρωτήθηκαν, απάντησαν πως πιστεύουν ότι το νέο προτεινόμενο σύστημα θα είναι χρήσιμο και γενικά ωφέλιμο για την κοινωνία. ι. Ποσοστό 71% των ερωτηθέντων Πολιτών πιστεύουν ότι η κατασκευή / δημιουργία του νέου ηλεκτρονικού συστήματος εξυπηρέτησής τους, είναι απαραίτητη. Όσον αφορά τους Δήμους, αυτοί τελικά έχουν συμμετάσχει σε έρευνα μας με κατά πλειοψηφία 82% ποσοστό αποδοχής του συστήματος. Επίσης, αυτές οι τοπικές Αρχές προσφέρουν ουσιαστική ανάπτυξη στο νέο σύστημα αφού δέχονται να τοποθετήσουν τα προτεινόμενα μηχανήματα υγειονομικής εξυπηρέτησης των Πολιτών – Δημοτών τους σε κάθε δυνατό σημείο Εξυπηρέτησης του Πολίτη – Δημότη, περιλαμβανομένου και του ιδίου του Δημαρχιακού Μεγάρου! Έτσι, μετά από αυτό, αισθανόμαστε ελεύθεροι να ονομάσουμε αυτά τα ειδικά σημεία των υπηρεσιών υγείας ως «Σταθερά Προκαθορισμένα (από τους Δήμους) Σημεία Υγειονομικής Εξυπηρέτησης Πολιτών», ελεύθερα για εγκατάσταση οπουδήποτε σε μία πόλη κατόπιν αδειοδότησης από την Τοπική Αρχή (Δήμο).4. Τέλος, έχουμε τα ακόλουθα συμπεράσματα που βασίζονται στην προσπάθειά μας όσον αφορά τη συλλογή δεδομένων που κατά συνέπεια αναλύθηκαν και συγκρίθηκαν: α. Είναι τεχνολογικά δυνατή η δημιουργία ενός νέου συστήματος ηλεκτρονικής υγειονομικής εξυπηρέτησης Πολιτών με παροχή υπηρεσιών σε σταθερά προκαθορισμένα σημεία Υγειονομικής Εξυπηρέτησης Πολιτών. β. Υπάρχει ήδη το επίσημο θεσμικό και νομικό πλαίσιο του ελληνικού κράτους και της ελληνικής κυβέρνησης για τη δημιουργία ηλεκτρονικών συστημάτων προκειμένου να επιτρέψει την καθιέρωση μιας τέτοιας υπηρεσίας. γ. Το σύστημα τυγχάνει τόσο της αποδοχής των Πολιτών όσο και αυτής της Τοπικής Αυτοδιοίκησης, πάντα σε σχέση με τα αποτελέσματα της έρευνας που διενεργήθηκε. δ. Το προτεινόμενο σύστημα εκτιμάται ότι προάγει την Ηλεκτρονική Διακυβέρνηση σε επίπεδο Τοπικής Αυτοδιοίκησης παράλληλα με τη βελτίωση των παρεχόμενων υπηρεσιών Υγείας στους Πολίτες – χρήστες του.